**GOG.com** (aiemmin **Good Old Games**) on digitaalinen pelikauppa, jonka omistaa puolalainen yritys CD Projekt. Kauppa on alkujaan erikoistunut vanhoihin tietokonepeleihin, mutta on laajentanut indie-peleihin sekä muihin peleihin, joita myydään ilman käyttöoikeuksien hallintaa.

Toimintaperiaate
----------------

Palvelu myy vanhempia tietokonepelejä edulliseen hintaan (noin viidestä kymmeneen dollariin). GOG.com on solminut yhteistyösopimuksen kymmenien pelijulkaisijoiden kanssa. Maksusuorituksen rekisteröidyttyä pelit saa välittömästi kopioitavaksi sivustolta omalle koneelle. Yhteensopivuuden varmistamiseksi uudempien Windows-käyttöjärjestelmien kanssa jotkut pelit päivitetään tai toimitetaan avoimen lähdekoodin emulaatio- ja yhteensopivuusohjelmistojen, kuten ScummVM:n tai DOSBoxin kanssa. Toisin kuin jotkin muut palvelut, GOG.com ei käytä peleissään kopiosuojausta eikä käyttäjän tarvitse asentaa erityistä asiakasohjelmistoa ladatakseen tai pelatakseen pelejä. Kauppa on laajentanut myös uusiin indie-peleihin. Kauppa on lisännyt myös elokuvien jakelun ilman käyttöoikeuksien hallintaa.

Ostamiensa pelien lisäksi asiakkaat voivat ladata monenlaista peleihin liittyvää lisämateriaalia. Näitä ovat usein pelin soundtrack, taustakuvat, avatarit ja ohjekirjat. Promootiokampanjoita järjestetään lähes joka viikko – useimmiten viikonloppuisin. Näiden kampanjoiden luonne vaihtelee yhteen niputetuiden pelien alennuksista peleihin liittyviin arvoituksiin, "arvaa peli kuvan perusteella" -kilpailuhin ja pelikenttien speedrun-kisoihin.

Pelien uudelleenjulkaisu
------------------------

Eräissä tapauksissa vanhojen pelien uudelleen julkaiseminen digitaalisessa muodossa vaatii pelien lisenssien metsästämistä. Nämä voivat olla aikojen ja yrityskauppojen myötä olla hankalasti jäljitettäviä, kuten useiden Strategic Simulationsin (SSI) *Forgotten Realms* -sarjaan kuuluvien pelien oikeudet. Tämän jälkeen tulee vanhojen pelien saattaminen toimivaksi moderneilla järjestelmillä.

Uudistuskampanja vuonna 2010
----------------------------

Palvelun verkkosivusto oli poissa käytöstä 19. – 22. syyskuuta 2010 ja sekä verkkosivuille että palvelun Twitter-kanavalle jätettyjen viestien mukaan sivusto oli suljettu. Good Old Gamesin edustaja kuitenkin kertoi, ettei sivustoa oltu sulkemassa ja että pian olisi tulossa uutisia palveluun tehtävistä muutoksista. Sivustolle 20. syyskuuta kirjoitetun selvennyksen mukaan se oli suljettu väliaikaisesti "liiketoimellisista ja teknisistä syistä" ja yhtiön Twitter-viestien perusteella peliteollisuusjournalistit uskoivat sulkemisen liittyvän kopiosuojaamattoman liiketoimintamallin luonteeseen. Good Old Games kuitenkin paljasti 22. syyskuuta sulkemisen olleen markkinointikikka, jonka oli tarkoitus saada julkisuutta sivuston uuden version julkaisulle. Sivusto palasi toimintaan 23. syyskuuta 2010 uusien ominaisuuksien ja muiden parannuksien kera, kuten verkkoon ladatussa videoesityksessä kerrottiin. Videoesityksessä Marcin Iwinski, yksi GOGin perustajista, ja toimitusjohtaja Guillaume Rambourg olivat pukeutuneet munkeiksi "tunnustaakseen syntinsä". Vaikka markkinointistuntti vieraannutti joitain asiakkaita ja joidenkin mielestä sisälsi aineksia jotka olisivat voineet riskeerata vielä useampia asiakkaita, sivuston uudelleenjulkaisu toi uusia asiakkaita jotka eivät aiemmin tienneet GOGista ja Rambourg piti liikettä onnistuneena.

GOG Connect
-----------

GOG Connect oli palvelu, jolla Steamistä pelin ostanut sai saman pelin myös GOG.comissa. Valikoima oli kuitenkin pieni ja sopimuksellisista syistä pelin pystyi lisäämään itselleen vain rajoitettuna aikana. Palvelussa ei tapahtunut vuosiin mitään, kunnes tammikuussa 2023 se virallisesti lopetettiin.

Galaxy
------

GOG.com on julkaissut *Galaxy*-alustan pelien digitaaliseen jakeluun ja kauppapaikan käyttöön.

Kyseessä on vastaavanlainen asiakasohjelmisto kuten Steam-, Origin- ja Uplay-palveluissa.

Katso myös
----------

* Digitaalinen lataus

Lähteet
-------

1. ↑  Caron, Frank: Interview: Good Old Games and the "idiocy" of DRM *Arstechnica.com*.  25.9.2008. Viitattu 22.5.2011. (englanniksi)
2. ↑  Caron, Frank: First look: GOG revives classic PC games for download age *Arstechnica*.  9.9.2008. Viitattu 22.5.2011. (englanniksi)
3. ↑  Brendan Sinclair: GOG.com launches indie outreach *gamesindustry.biz*.  19.8.2013. Viitattu 24.10.2023. (englanniksi)
4. ↑  Alex Wawro: GOG moves to diversify its lineup by adding DRM-free films *gamedeveloper.com*.  27.8.2014. Viitattu 24.10.2023. (englanniksi)
5. ↑  Wesley Yin-Poole: GOG.com adds movies section with documentaries aimed at gamers *eurogamer.net*.  27.8.2014. Viitattu 24.10.2023. (englanniksi)
6. 1 2 3  How GOG rescued 13 Forgotten Realms games from licensing hell *pcgamer.com*. Viitattu 9.5.2021. (englanniksi)
7. ↑  Good, Owen: What’s Happening With Good Old Games? *Kotaku*.  19.9.2010. Viitattu 22.5.2011. (englanniksi)
8. ↑  Pereira, Chris: Good Old Games Undergoing Changes But Not Shutting Down *1up.com*.  20.9.2010.  Arkistoitu 16.10.2012. Viitattu 22.5.2011. (englanniksi)
9. ↑  Graft, Kris: Reboot For DRM-Free PC Game Download Service GOG.com? *Gamasutra*.  20.9.2010. Viitattu 22.5.2011. (englanniksi)
10. ↑  Smith, Graham: GOG hoax: "we could not miss a chance to generate some buzz" *PC Gamer*.  22.9.2010. Viitattu 22.5.2011. (englanniksi)
11. ↑  Martin, Joe: GOG relaunches, admits closure was a hoax *bitgamer*.  22.9.2010. Viitattu 22.5.2011. (englanniksi)
12. ↑  Walker, John: Good Old Games Gets New, Relaunches *Rock Paper Shotgun*.  22.9.2008. Viitattu 22.5.2011. (englanniksi)
13. ↑  Graft, Kris: 'Monks' Confirm Good Old Games PR Stunt, Site Relaunch *Gamasutra*.  22.9.2010. Viitattu 22.5.2011. (englanniksi)
14. ↑  Graft, Kris: In-Depth: GOG's Monk Fiasco And The Fight For Publicity *Gamasutra*.  24.9.2010. Viitattu 22.5.2011. (englanniksi)
15. ↑  Matt Wales: GOG officially ends its Steam-import Connect service after years of inactivity *eurogamer.net*.  12.1.2023. Viitattu 14.1.2023. (englanniksi)
16. ↑  GOG's Galaxy client, a DRM-free Steam alternative, enters open beta PCWorld. Viitattu 11.3.2017.

Aiheesta muualla
----------------

* GOG.comin virallinen sivusto (englanniksi)